Ændret forslag til RÅDETS FORORDNING om ændring af finansforordningen af 21. december 1977, vedrørende adskillelse af funktionerne intern revision og forudgående finanskontrol (finansforordningens artikel 24, stk. 5)

(forelagt af Kommissionen i henhold til EF-traktatens artikel 250, stk. 2)

BEGRUNDELSE

1. Kommissionen vedtog den 30. maj 2000 et forslag til forordning (KOM (2000) 341 endelig) om ændring af finansforordningen af 21. december 1977, vedrørende adskillelse af funktionerne intern revision og forudgående finanskontrol (finansforordningens artikel 24, stk. 5). Dette specifikke forslag foregriber på ingen måde det forslag til omarbejdning af finansforordningen, som Kommissionen vedtog den 26. juli 2000 (KOM (2000) 461 endelig), og som indebærer en radikal omlægning af det traditionelle system for forudgående kontrol med finansielle transaktioner.

Både Europa-Parlamentet og Revisionsretten afgav med meget kort frist, nemlig den 5. oktober 2000, en generelt positiv udtalelse om forslaget og åbnede således mulighed for hurtig vedtagelse af denne væsentlige ændring af finansforordningen.

Europa-Parlamentet og Revisionsretten er nemlig enige med Kommissionen i, at det er nødvendigt så hurtigt som muligt at adskille funktionerne forudgående kontrol og intern revision, der for øjeblikket begge er tillagt finansinspektøren i henhold til finansforordningens artikel 24, stk. 5, andet punktum. Denne adskillelse er nødvendig for at hindre en potentiel interessekonflikt og skabe en bedre ligevægt mellem de to kontrolfunktioner, samtidig med at de gøres mere effektive.

2. Europa-Parlamentet ønskede at ændre Kommissionens forslag på følgende fire punkter:

* Der bør tilføjes en artikel, hvori det fastsættes, at finansinspektøren skal udarbejde en årsberetning, som skal forelægges for budgetmyndigheden (ændring af finansforordningens artikel 24, stk. 2).

* Finansforordningens nye artikel 24a om den interne revisor bør omskrives, så den

- specificerer den interne revisors opgaver og præciserer, at varetagelsen heraf er uforenelig med hvervet som anvisningsberettiget eller regnskabsfører

- gør det frivilligt for andre institutioner end Kommissionen, Europa-Parlamentet og Rådet, om de vil adskille de her omhandlede funktioner

- stiller krav om, at der skal offentliggøres en årsberetning om den interne revision, og at institutionerne skal udveksle god praksis.

* Der bør i forslaget til forordning tilføjes en betragtning og en artikel 2a, hvori der gøres opmærksom på, at den forudgående kontrol opretholdes og sikres de midler og den uafhængighed, der er nødvendige for dens gennemførelse.

3. Revisionsretten stillede følgende ændringsforslag:

* I finansforordningen bør man blot fastslå princippet om en uafhængig intern revision, men overlade det til institutionerne at fastlægge de nærmere regler for gennemførelsen heraf (udnævnelse af den interne revisor, detaljerede mål, revisionsarbejdets omfang) under overholdelse af de gældende internationale standarder (ændring af forslaget til artikel 24a).

* Adskillelsen af funktionerne som intern revisor, finansinspektør, anvisningsberettiget og regnskabsfører skal udtrykkeligt nævnes (ændring af artikel 21, stk. 4).

* Den interne revisors uafhængighed skal fremhæves ved angivelse af, at han alene er ansvarlig over for den institution, der har udnævnt ham (ændring af forslaget til artikel 24a)

* Bestemmelserne om den interne revisor skal samles i et særligt afsnit.

4. Kommissionen kan generelt acceptere disse ændringsforslag.

Det forekommer nemlig rimeligt, at adskillelsen kun bliver obligatorisk for Europa-Parlamentet, Rådet og Kommissionen. Disse institutioner er de vigtigste, når man ser på de samlede bevillinger, som de forvalter, antallet af transaktioner og antallet af ansatte, der er beskæftiget med forvaltning og kontrol af budgetgennemførelsen.

Dernæst bør finansforordningen præcisere to forhold, der er afgørende for den interne revisors uafhængighed: dels at han, ligesom det er tilfældet med finansinspektøren i dag, alene skal stå til regnskab over for den institution, der har udnævnt ham, dels at denne funktion skal være uforenelig med funktionerne som anvisningsberettiget eller regnskabsfører.

Af hensyn til gennemsigtigheden foreslår Kommissionen endvidere at følge Europa-Parlamentets forslag om, at den enkelte institution hvert år skal sende de andre institutioner en beretning om den forudgående kontrol og den interne revision. Dette vil fremme udvekslingen af god praksis mellem institutionerne.

Endelig bør tidsplanen for de igangværende reformer gøres klarere, idet det præciseres, at dette forslag på ingen måde ændrer finansinspektørens beføjelser vedrørende forudgående kontrol. Finansinspektøren skal således fortsat udøve sine kontrolfunktioner i overensstemmelse med finansforordningens artikel 24, uden at dette berører den holdning, som Kommissionen fremsatte i hvidbogen om reformen, specielt hvad angår afskaffelsen af den centraliserede forudgående kontrol, og som behandles i forslaget til omarbejdning af finansforordningen. Finansinspektøren skal derfor råde over de midler og den uafhængighed, der er nødvendige for udøvelsen at dette hverv. Dette sikres allerede ved artikel 37 og 39 i forordningen om gennemførelsesbestemmelser til finansforordningen, men det vil være hensigtsmæssigt, at det også sker i selve finansforordningen.

5. Derimod har Kommissionen ikke medtaget følgende tre ændringsforslag i sit ændrede forslag:

* For det første skal der i de tilfælde, hvor den interne revision er adskilt fra den forudgående kontrol, i hver institution udnævnes en tjenestemand eller ansat med ansvar for den interne revision. Revisorerne skal sikres adgang til alle institutionernes ansatte, dokumenter og tjenestesteder, og Revisionsrettens forslag om at udlicitere den interne revision til private revisorer forekommer derfor ikke gennemførligt; dette berører ikke mulighederne for, at institutionerne kan benytte sig af eksterne firmaer til udførelsen af enkeltstående revisionsopgaver under overholdelse af fortrolighedsprincippet.

* De af Europa-Parlamentet foreslåede bestemmelser om den interne revisors arbejdsopgaver synes ikke hensigtsmæssige som led i en punktuel ændring af finansforordningen ved hjælp af den hurtige procedure. Forordningen om gennemførelsesbestemmelser vil supplere finansforordningen på dette punkt indtil vedtagelsen af den foreslåede omarbejdning af finansforordningen (KOM (2000) 461 endelig af 26.7.2000), hvori denne nye funktion beskrives nærmere.

* Endelig er det indlysende, at den interne revisor ikke er en finansiel aktør i finansforordningens forstand. I forslaget til omarbejdning af finansforordningen er bestemmelserne herom i øvrigt samlet i et særligt kapitel som foreslået af Revisionsretten. En ændring af finansforordningens struktur kan imidlertid ikke komme på tale som led i dette punktuelle forslag.

6. Kommissionen har på den baggrund udarbejdet vedlagte ændrede forslag til forordning, som den sender til Rådet med henblik på vedtagelse så hurtigt som muligt, i overensstemmelse med EF-traktatens artikel 250.

2000/0135 (CNS)

Ændret forslag til RÅDETS FORORDNING om ændring af finansforordningen af 21. december 1977, vedrørende adskillelse af funktionerne intern revision og forudgående finanskontrol (finansforordningens artikel 24, stk. 5)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 279,

under henvisning til traktaten om oprettelse af Det Europæiske Kul- og Stålfællesskab, særlig artikel 78 h,

under henvisning til traktaten om oprettelse af Det Europæiske Atomenergifællesskab, særlig artikel 183,

under henvisning til forslag fra Kommissionen [1],

[1] EFT C .. af .., s. .

under henvisning til udtalelse fra Europa-Parlamentet [2],

[2] EFT C .. af .., s. .

under henvisning til udtalelse fra Revisionsretten [3], og

[3] EFT C .

ud fra følgende betragtninger:

(1) Sammenlægningen af funktionerne intern revision og forudgående kontrol, der begge tillægges finansinspektøren ved finansforordningens artikel 24, stk. 5, andet punktum, kan føre til en svækkelse af de to funktioner uden nødvendigvis at sikre den rette ligevægt mellem dem.

(2) Indtil finansforordningen er vedtaget, bør funktionen intern revision adskilles fra de øvrige funktioner, der er tillagt finansinspektøren, og det bør ske snarest muligt. Adskillelsen vil medføre, at finansinspektøren fortsætter med at udøve sine nuværende funktioner, herunder den forudgående kontrol, med undtagelse af den interne revision, der vil blive varetaget af en intern revisor, som er uafhængig af finansinspektøren.

(3) Men da visse institutioner forvalter færre budgetbevillinger, har færre ansatte beskæftiget med forvaltning og kontrol og gennemfører et forholdsvis begrænset antal transaktioner (i finansforordningens forstand), og da deres forvaltning derfor ikke er forbundet med så store risici, bør denne adskillelse af funktioner kun være obligatorisk for Europa-Parlamentet, Rådet og Kommissionen.

(4) Den interne revisor bør have de samme fordele og forrettigheder som dem, der tilkommer finansinspektøren i henhold til finansforordningens artikel 24, og han skal ligesom denne alene stå til regnskab over for sin egen institution.

(5) For at gøre budgetgennemførelsestransaktionerne mere gennemsigtige og lette institutionernes udveksling af god praksis bør hver institution være forpligtet til at sende de øvrige institutioner den af finansinspektøren udarbejdede årsberetning og årsberetningen om den interne revision, der med eksempler belyser de vigtigste konklusioner, der kan drages af det afsluttede regnskabsår med hensyn til henholdsvis forudgående kontrol og intern revision.

(6) Hver af institutionerne garanterer, for så vidt angår deres respektive sektioner af budgettet, finansinspektøren de midler og den uafhængighed, der er nødvendige for hans udøvelse af den forudgående kontrol, i overensstemmelse med bestemmelserne i finansforordningens artikel 24 -

UDSTEDT FØLGENDE FORORDNING:

Artikel 1

Finansforordningens artikel 24 ændres således:

1. stk. 2 affattes således:

"Han udøver sit hverv efter principperne i artikel 2 og bestemmelserne i artikel 22, stk. 3. Han rapporterer til sin institution om ethvert problem vedrørende forvaltning af fællesskabsmidler, som han bliver opmærksom på. Han udarbejder en årsberetning om sin virksomhed, som hans institution sender til de øvrige institutioner."

2. stk. 5 affattes således:

"Finansinspektøren kontrollerer udgifts- og indtægtsbilag, om nødvendigt på stedet."

Artikel 2

Som artikel 24a indsættes følgende:

"Artikel 24a

1. Europa-Parlamentet, Rådet og Kommissionen udnævner hver en intern revisor, der er uafhængig af finansinspektøren. Han udnævnes af de respektive institutioner på samme vilkår som finansinspektøren og har, ved udøvelsen af sit hverv, samme adgang til information som finansinspektøren, på de betingelser, der er fastsat i artikel 24, stk. 4, andet punktum, og stk. 5 og stk. 6. Den interne revisor er under udøvelsen af sit hverv alene ansvarlig over for den institution, der har udnævnt ham; han rapporterer direkte til denne og er omfattet af de samme garantier, som indrømmes finansinspektøren efter bestemmelserne i artikel 24, stk. 2, 8 og 9.

Den interne revision omfatter bl.a. evaluering af, om forvaltnings- og kontrolsystemerne fungerer effektivt, idet deres formål er at sikre transaktionernes formelle rigtighed. Hvervet udøves i overensstemmelse med gennemførelsesbestemmelserne, jf. artikel 139.

Den interne revisor kan hverken være anvisningsberettiget eller regnskabsfører.

2. Domstolen, Revisionsretten, Det Økonomiske og Sociale Udvalg, Regionsudvalget og Ombudsmanden kan hver udnævne en intern revisor i overensstemmelse med stk. 1.

Hvis der ikke udnævnes en intern revisor, varetager finansinspektøren institutionens interne revision i overensstemmelse med gennemførelsesbestemmelserne, jf. artikel 139.

3. Hver institution tilsender de andre institutioner sin årsberetning om den interne revision og redegør heri for antallet og arten af gennemførte revisioner, de vigtigste henstillinger, som revisionerne har givet anledning til, og opfølgningen af henstillingerne.

4. Hver institution undersøger, om de henstillinger, der er indeholdt i de andre institutioners beretninger om den interne revision, kan anvendes på dens egne forvaltnings- og kontrolsystemer."

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Rådets vegne

Formand